b'\n_START_ARTICLE_\nThe House of Black and White\n_START_SECTION_\nA Braavos\n_START_PARAGRAPH_\nArya Stark (Maisie Williams) arriba a Braavos i s\'encamina a la Casa del Blanc i Negre on, despr\xc3\xa9s d\'ensenyar la moneda de Jaqen H\'ghar (Tom Wlaschiha), li diuen que all\xc3\xad no hi ha ning\xc3\xba que es digui aix\xc3\xad i la fan fora. Despr\xc3\xa9s d\'una llarga espera, s\'enfada i llan\xc3\xa7a la moneda al mar. M\xc3\xa9s tard, pels carrers de la ciutat, tres joves intenten atacar-la per\xc3\xb2 s\'escapen de pressa davant la pres\xc3\xa8ncia d\'aquell monjo que no la va deixar entrar. Arya decideix seguir-lo i a l\'entrada de la Casa aquest li torna la moneda i recupera l\'aparen\xc3\xa7a de Jaqen H\'ghar.\n_START_SECTION_\nA la Vall d\'Arryn\n_START_PARAGRAPH_\nBrienne de Tarth (Gwendoline Christie) i Podrick Payne (Daniel Portman) coincideixen en una posada amb Sansa Stark (Sophie Turner) i Petyr Baelish (Aidan Gillen). Brienne s\'acosta a Sansa i li diu que va prometre a la seva mare que la protegiria si calgu\xc3\xa9s amb la pr\xc3\xb2pia vida. Sansa la rebutja i Petyr la fa empaitar. Finalment, ella i Podrick vencen els seus perseguidors i decideixen seguir a Sansa.\n_START_SECTION_\nAl Port Reial\n_START_PARAGRAPH_\nCersei Lannister (Lena Headey) est\xc3\xa0 preocupada perqu\xc3\xa8 t\xc3\xa9 la filla Myrcella (Aim\xc3\xa9e Richardson) a Dorne i tem que, despr\xc3\xa9s de la mort d\'Oberyn Martell (Pedro Pascal) li pugui passar quelcom de dolent. Jaime Lannister (Nikolaj Coster-Waldau) s\'ofereix a despla\xc3\xa7ar-se a Dorne i tornar amb la filla d\'ambd\xc3\xb3s. M\xc3\xa9s tard, conven\xc3\xa7 a Bronn (Jerome Flynn) que l\'acompanyi cap al sud i li promet una bona recompensa._NEWLINE_Cersei presideix una nova junta de govern on d\xc3\xb3na compte dels nomenaments reials. El seu oncle, Kevan Lannister (Ian Gelder) es mostra disgustat per l\'abs\xc3\xa8ncia del rei i afirma que Cersei els est\xc3\xa0 manipulant.\n_START_SECTION_\nA Dorne\n_START_PARAGRAPH_\nEllaria Sand (Indira Varma) demana repres\xc3\xa0lies al pr\xc3\xadncep Doran Martell (Alexander Siddig) per la mort del seu marit i proposa enviar a trossets la princesa Myrcella, convidada dels Martell i promesa del jove pr\xc3\xadncep. Doran rebutja la petici\xc3\xb3 considerant que la mort del seu germ\xc3\xa0 va ser justa, en un judici per combat.\n_START_SECTION_\nA Meereen\n_START_PARAGRAPH_\nEls immaculats patrullen per Meereen a la recerca dels rebels.N\'arresten a un i el presenten davant Daenerys (Emilia Clarke) que, malgrat les peticions de mort, decideix sotmetre\'l a un judici just. Poc despr\xc3\xa9s, l\'immaculat Cuc Gris (Jacob Anderson) es pren la just\xc3\xadcia pel seu compte i assassina al presoner. Daenerys s\'enfada i ordena la seva execuci\xc3\xb3, la qual cosa ocasiona alguns disturbis. Cap al vespre rep la breu visita del seu drac desaparegut, Drogon.\n_START_SECTION_\nCam\xc3\xad a Volantis\n_START_PARAGRAPH_\nTyrion Lannister (Peter Dinklage) i Varys (Conleth Hill) viatgen en carruatge cap a Volantis, cam\xc3\xad de Meereen. El nan es queixa d\'haver d\'estar sempre amagat i Varys li diu que Cersei ha endegat una batuda de nans per tot Ponent. Varys reconeix les bones aptituds de govern que va mostrar Tyrion mentre va ser la M\xc3\xa0 del Rei.\n_START_SECTION_\nAl Mur\n_START_PARAGRAPH_\nLa filla del rei Stannis ensenya a llegir a Gilly (Hannah Murray) i parlen de l\'estranya malaltia de la nena. Poc despr\xc3\xa9s, Stannis Baratheon (Stephen Dillane) ofereix a Jon Snow (Kit Harington) el t\xc3\xadtol de Senyor d\'Hivernpl\xc3\xa8 si l\'ajuda a conquerir el nord. Aleshores comen\xc3\xa7a l\'elecci\xc3\xb3 del nou Lord Comandant de la Gu\xc3\xa0rdia de la Nit i Jon Snow supera a Ser Allison Thorne (Owen Teale).\n_START_SECTION_\nProducci\xc3\xb3\n_START_PARAGRAPH_\n"The Watchers on the Wall" marca el retorn del director Neil Marshall, que abans ja havia dirigit l\'episodi  \xc2\xabBlackwater\xc2\xbb.\n_START_SECTION_\nContinguts de la novel\xc2\xb7la\n_START_PARAGRAPH_\nAquest episodi inclou continguts de la novel\xc2\xb7la de George R.R. Martin Tempesta d\'espases: Jon VII-VIII-IX.  Fest\xc3\xad de corbs: Arya I, El capit\xc3\xa0 de la gu\xc3\xa0rdia, Cersei IV i (parcialment) Cersei II i Dansa de dracs: Tyrion II i (parcialment) Jon I._NEWLINE_Igual que en l\'episodi anterior, diverses escenes van ser escrites espec\xc3\xadficament per aquest cap\xc3\xadtol i no apareixen en els llibres. Per exemple, Myles McNutt de A.V. Club comenta l\'escena en la qual es troben Brienne i Sansa, i aquesta rebutja l\'oferta d\'ajuda i protecci\xc3\xb3, dient que crea una crisi sobre el prop\xc3\xb2sit del personatge.\n_START_SECTION_\nC\xc3\xa0sting\n_START_PARAGRAPH_\nAmb aquest episodi, Tom Wlaschiha (Jaqen H\'ghar) i Indira Varma (Ellaria Sand) es converteixen en personatges regulars de la s\xc3\xa8rie. Wlaschiha retorna despr\xc3\xa9s de l\'\xc3\xbaltima aparici\xc3\xb3 a la segona temporada. L\'episodi introduiex nous membres de l\'elenc: Alexander Siddig, que interpreta el pr\xc3\xadncep de Dorne, Doran Martell; Deobia Oparei, que interpreta el seu guardaespatlles Areo Hotah i Toby Sebasti\xc3\xa0, que interpreta el fill de Doran Martell, Trystane; mentre Nell Tiger Free reempla\xc3\xa7a Aimee Richardson en el paper de Myrcella Baratheon.\n_START_SECTION_\nAudi\xc3\xa8ncia televisiva\n_START_PARAGRAPH_\n\xc2\xabThe House of Black and White\xc2\xbb va ser vista per 6.810.000 espectadors nord-americans durant la seva primera emissi\xc3\xb3 i va rebre una qualificaci\xc3\xb3 de 3.6 en la franja d\'adults 18-49.\n_START_SECTION_\nCr\xc3\xadtica\n_START_PARAGRAPH_\nL\'episodi va ser valorat positivament. Matt Fowler d\'IGN li va donar una qualificaci\xc3\xb3 de 8.8/10 que indica que \xc2\xabThe House of Black and White\xc2\xbb \xc3\xa9s \xe2\x80\x93fins ara\xe2\x80\x93 el millor episodi de la 5a temporada. No nom\xc3\xa9s va afegir Arya i Bronn sin\xc3\xb3 que es va presentar Dorne... tamb\xc3\xa9 compt\xc3\xa0 amb grans moments de Brienne, Dany, i Jon.\xc2\xbb L\'episodi va rebre una puntuaci\xc3\xb3 de 96% a Rotten Tomatoes, amb una qualificaci\xc3\xb3 mitjana de 8.1/10 i amb comentaris com: \xc2\xabSobre la base de l\'obertura de la temporada, aquest episodi augmenta la intensitat bo i demanant a alguns personatges importants que prenguin decisions dif\xc3\xadcils.\xc2\xbb'